N'eo ket evel difennourion ur glad en em ginnig skrivagnerion  Walarn, ne gomzont ket en anv un tremened gwengelek mui pe vui. Pa reont anv eus oberennoù, ez eo alies reoù o mare. Da skouer Roparz Hemon a veneg hag a zrevez ar Sketla Segobrani e-barzh Bimbochet, Jakez Riou en e bezh-c'hoari Gorsedd Digor a ziskouez e kav en oberenn veur Meven Mordiern digarez da farsal. Roparz Hemon en em veneg e unan en e romant diechu Ar Vugale fall. Lorc'hentez un den o vrallañ e gloc'h e unan? Skañvat barnadenn! E lec'h all, Ur Breizhad oc'h adkavout Breizh da skouer, en deus Roparz  Hemon saludet Kervarker pe, tostoc'h dezhañ, ar barzh Yann-Ber Kalloc'h, an dramaour Tangi Malmanche. Hogen ne c'haller soliañ nemet war ober an unan, e c'houzout a rae ervat, ha hep labour Gwalarn e vije marteze ar Barzhaz Breizh, daoust d'e binvidigezh ha d'e lufr, klenket e-touez an ardigelloù, pleget aketus en e liñsel limestra gant an doujañs dleet d'an doueed marv, anat!